P. Paška, predseda NR SR: (2007-10-19):
Uzatváram rozpravu. Pán minister, nech sa páči. Š. Harabin, podpredseda vlády a minister spravodlivosti SR: Ďakujem za slovo, pán predsedajúci, pán predseda parlamentu. Ja na záver poviem iba toľko, že som maximálne spokojný s tým, že dochádza k určitému posunu, pokiaľ ide o konsenzus vo veciach, ktoré sa týkajú najslabších obyvateľov a občanov našej republiky. S čím som nie spokojný? Poviem to otvorene. Nie som spokojný s morálkou. Pán poslanec Lipšic, kde vy beriete právo hovoriť o tuposti na adresu pani profesorky a tuposti postupu z jej strany? Pán poslanec Lipšic, vráťte justičnú skúšku, ktorú máte spôsobom nesúladným so zákonom. Konštatoval to ústavnoprávny výbor ešte v čase, keď ste boli súčasťou vládnej koalície. Kde vy beriete morálku? To je asi taká istá morálka ako vyhodnotiť, kto hovorí pravdu a nehovorí pravdu. To je taká istá morálka asi ako u sudcu Horvátha na Ústavnom súde, ktorý na daniach okradol štát skoro o 300 000. V roku 1991 to bolo 3 mil. korún. Za to mohla byť v Tvarožnej materská škôlka. Hovorí, že chce byť sudcom. K čomu my spejeme, keď mimoriadne autority práva, ako je sudca Ústavného súdu alebo poslanec, nemajú morálku a získajú skúšku spôsobom nesúladným so zákonom. Ako môžem viesť reformu justície, ako môžem vychovávať sudcov alebo viesť sudcov, policajtov, prokurátorov, aby dodržiavali zákon, keď vy ste získali skúšku spôsobom, ktorá je v rozpore so zákonom? Totižto keď niekto chce byť adeptom sudcovského povolania, musí mať skúšku justičnú a musí absolvovať aj prax na súde, čo vtedajší zákon hovoril. Vy ste na súde neboli a vy i napriek tomu, že ste dostali výnimku, nemali ste toľko cti a čestnosti a na túto skúšku ste nešli, nemali ste ísť, pretože morálka hovorí, že musíte konať v súlade so zákonom, lebo vy ste išli na skúšku, ktorá vás oprávňuje v budúcnosti byť sudcom. Vy ste sa deklasovali na samom začiatku, keď ste konali nesúladným spôsobom, pokiaľ ide o zákon získať určitý certifikát na to, aby ste boli sudcom. O to isté ide u sudcu Horvátha, ktorý chce byť sudcom Ústavného súdu a jednoducho štát na daniach okradol o skoro 300 000 korún a ešte tvrdí poslancom, ktorí ho navrhovali, že im to nezamlčal, pričom títo tvrdia, že im to zamlčal. Tak kde je tá morálka, bezúhonnosť? Okrem toho, že spáchal trestný čin, ešte aj asi klame, pokiaľ ten bývalý poslanec Kvarda hovorí, že mu to nepovedal. Tak už jednoducho, keď vrátite túto justičnú skúšku, tak získate u mňa kredit partnera na nejakú diskusiu, odbornú, profesionálnu. Ináč jednoducho nemôžem s vami diskutovať, lebo ja mám justičnú skúšku a 1 200 sudcov ju má čestným spôsobom v súlade so zákonom. Pokiaľ ide o legislatívny materiál. Pripravili sme ho v rekordnom čase, za pol roka. Je to špičkový legislatívny materiál. Vítam pozmeňujúce, vylepšujúce návrhy pána poslanca Záhumenského a pani prof. Tóthovej, pretože ešte vylepšujú túto právnu úpravu v smere posilnenia ochrany najslabších. A pokiaľ ide o ten lobing, ktorý ste vy vyčítali v minulosti, že tu bol nejaký lobing proti vám. Pokiaľ ten lobing smeroval na ochranu slabších a chudobných, tak sa k tomu hlásim, pretože táto norma skutočne poskytuje taký vysoký štandard úpravy ochrany týchto slabších, že sme na to hrdí na ministerstve spravodlivosti. A hrdí som na týchto ľudí, ktorí toto v tak rekordnom čase krátkom na čele s JUDr. Strakom pripravili. Ďakujem za pozornosť.